গণেশ হালুইর জন্ম ১৯৩৬ সালে বাংলাদেশের ময়মনসিংহের জামালপুরে। দেশভাগের পর ১৯৫০ সালে কলকাতা চলে যায় হালুইর পরিবার। শেকড় ছেঁড়ার সেই বেদনার ছাপ খুঁজে পাওয়া যায় তাঁর কাজের মধ্যে। ১৯৫৬ সালে কলকাতার গভর্নমেন্ট কলেজ অব আর্ট অ্যান্ড ক্র্যাফট থেকে স্নাতক ডিগ্রি লাভ করেন। পরের বছর অজন্তার ম্যুরালের কপি করার দায়িত্ব নিয়ে ভারতের আর্কিওলজিক্যাল সার্ভের কাজে যোগ দেন। সাত বছর সেখানে কাজ করে কলকাতায় ফেরেন। ১৯৬৩ সালে অবসরগ্রহণের আগে পর্যন্ত শিক্ষকতা করেছেন গভর্নমেন্ট কলেজ অব আর্ট অ্যান্ড ক্র্যাফটে। ১৯৭১ সাল থেকে তিনি সোসাইটি অব কনটেম্পরারি আর্টের একজন সদস্য। অজন্তায় কাজ করার অভিজ্ঞতা হালুইকে ব্যাপক প্রভাবিত করেছে, ফলে তাঁর কাজে লিরিসিজমের ছোঁয়া পাওয়া যায়। হালুই অনেক মাধ্যমে কাজ করেছেন, প্রথম দিকে ল্যান্ডস্কেপে ফিগার পেইন্টিং করতেন। হারিয়ে যাওয়া এক জগতের জন্য এক ধরনের নস্টালজিয়া ঘুরে বেড়ায় এসব চিত্রে। একসময় হালুই অ্যাবস্ট্রাক্টেই মনোনিবেশ করেন।